[{"text_idx": "#000003", "text": "Lau\u0306 iuj vi ne nur helpas komencantojn, sed s\u0302atus entute kripligi Esperanton per simpligo. Vi mem antau\u0306 dek jaroj deklaris: \u201cPoetoj detruas nian lingvon!\u201d En la fama artikolo en la revuo Esperanto vi klarigis ke la literaturistoj portas en Esperanton amason da neutilaj vortoj kiuj malfaciligas la lingvon. C\u0302u io s\u0302ang\u0302ig\u0302is en via opinio?\nC\u0302u io s\u0302ang\u0302ig\u0302is en mia opinio? Simpla respondo: Ne.\nMi aldonu, ke mi ne atendis, ke tiu artikolo vekos tiom da ekscito. La homoj ankorau\u0306 nun citas g\u0302ian titolon. Evidente mi tus\u0302is nervon."}, {"text_idx": "#000004", "text": "Vi mem estas verkisto. Via plej fama verko estas la romano La s\u0302tona urbo el 1999, kiu havas jam kvin eldonojn kaj certan renomon inter la esperantistoj. G\u0302ia fragmento j\u0302us aperis en la nova eldono de Baza Literatura Krestomatio, kio igas vian libron parto de la literatura kanono de Esperanto. C\u0302u estis malfacile adapti lingvaj\u0302on por ke la tuta libro estu en \u201cfacila lingvo\u201d\nLa libro ne estas en facila lingvo. G\u0302i estas en normala Esperanto. Esperanto ja estas facila lingvo, c\u0302u ne?\nLau\u0306 la vortumo de via demando, vi s\u0302ajne supozas, ke mi subpremas apenau\u0306 reteneblan deziron uzi vortojn kiel \u201ckurta\u201d kaj \u201cekspliki\u201d. Mi ne devis adapti mian lingvaj\u0302on; tutsimple, tiuj vortoj ne apartenas al mia vortprovizo, kaj mi sentas neniun bezonon uzi ilin."}, {"text_idx": "#000005", "text": "La s\u0302tona urbo aperis ankau\u0306 en la angla. C\u0302u ankau\u0306 tie vi aparte atentis la lingvaj\u0302on? C\u0302u via romano en la angla estas, simile, facile legebla por persono kiu ne parolas la anglan denaske?\nPri g\u0302ia facileco en la angla mi ne povas jug\u0302i. Necesas aldoni, ke eble tiu miskompreno pri mia celo fontas el kultura diferenco inter anglalingvanoj kaj aliaj. En la angla, ideale, ne estas granda diferenco inter la skriba kaj la parola lingvo. Bona stilo lau\u0306 anglalingvanoj estas simpla, klara kaj facile komprenebla, ec\u0302 en literaturaj au\u0306 sciencaj verkoj. Lau\u0306 mi, homo kiu kapablas klarigi nur per tre malsimplaj vortoj, au\u0306 celas impresi per sia klereco au\u0306 malkas\u0302as konfuzan pensomanieron. La plej brilaj pensistoj ofte sukcesas transdoni siajn ideojn per facile komprenebla lingvaj\u0302o; pensu, ekzemple, pri Galileo kiu ne nur verkis nacilingve anstatau\u0306 en la latina, sed prezentis la plej mondoskuajn sciencajn novaj\u0302ojn per dialogo inter tri amikoj.\nRilate al mia verkado en la angla mi ja povas diri, ke mi multe atentas la lingvaj\u0302on. Priskribante okazaj\u0302on au\u0306 emocion, mi c\u0302iam strebas elekti la vortojn, kiuj plej precize transdonos tiun sperton al la leganto. Tion oni atingas ne per grandioza literatureca vortnebulo, sed per zorga elekto de la perfekta vorto por plej trafe transdoni al la cerbo de la leganto tion, kion oni havas en la propra cerbo; mi volas, ke la leganto lau\u0306eble vidu la scenon au\u0306 spertu la emocion g\u0302uste kiel la rolulo vidas au\u0306 spertas g\u0302in."}, {"text_idx": "#000008", "text": "Esperanto certe okupas multan tempon en via vivo. C\u0302u vi havas liberan tempon? Se jes, kiuj estas viaj plej gravaj okupoj ekster Esperantujo?\nLog\u0302ante nun en Londono mi tre g\u0302uas la eblecon ofte iri al la teatro kaj ankau\u0306 viziti ekspoziciojn en muzeoj, artgalerioj kaj en la Brita Biblioteko. Ekzemple mi iris al tre bela ekspozicio c\u0302e la Nacia Muzeo de Portretoj pri la miniaturaj portretoj, kiuj estis popularaj inter la 16a kaj la 19a jarcentoj. Sed estas tiom da interesaj ekspozicioj, ke mi ec\u0302 ne sukcesas viziti c\u0302iujn.\nKrome mi estas volontulo c\u0302e Kenwood House ( bela domego el la 18a jarcento, kiu situas proksime al mi en norda Londono. Mi iras duonan tagon c\u0302iusemajne, kaj dej\u0302oras en unu el la c\u0302ambroj, kie mi devas klarigi al vizitantoj pri la historio de la domo kaj pri la pentraj\u0302oj. Tiuj estas kelkaj senstrec\u0302aj horoj, kiam mi tute ne pensas pri Esperanto, kaj tre g\u0302uas la trankvilan etoson de tiu belega loko."}, {"text_idx": "#000016", "text": "Demonstraj versioj de \u201cLa Ondo\u201d"}]